
PARLAMENTUL ROMÂNIEI

	Comisia pentru agricultură, silvicultură, industrie alimentară şi servicii  specifice
	                                                                                            Data, 26.09.2002

                                                                                            Nr.24/302


 R A P O R T 
asupra proiectului de Lege privind aprobarea Ordonanţei de urgenţă a Guvernului nr.71/2002 privind

încheierea de către Regia Naţională a Pădurilor a contractelor de vânzare-cumpărare pe termen lung, privind 

masa lemnoasă  


Comisia pentru agricultură, silvicultură, industrie alimentară şi servicii specifice a fost sesizată în fond spre dezbatere şi avizare în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.71/2002 privind

încheierea de către Regia Naţională a Pădurilor a contractelor de vânzare-cumpărare pe termen lung, privind masa lemnoasă, transmis cu adresa nr. 368 din 3 septembrie 2002.


La întocmirea raportului, Comisia a avut în vedere avizul Consiliului Legislativ, avizul Comisiei pentru buget, finanţe şi bănci şi avizul Comisiei juridice, de disciplină şi imunităţi.


Proiectul de ordonanţă de urgenţă are ca obiect de reglementare încheierea de contracte de vânzare-cumpărare pe termen lung, între Regia Naţională a Pădurilor şi agenţii economici ale căror instalaţii de transformare a lemnului rotund sunt autorizate de o comisie ce va fi constituită, în acest scop, prin hotărâre de Guvern.      

Proiectul de Lege privind aprobarea Ordonanţei de urgenţă a Guvernului nr.71/2002 privind încheierea de către Regia Naţională a Pădurilor a contractelor de vânzare-cumpărare pe termen lung, privind masa lemnoasă face parte din categoria legilor ordinare, potrivit prevederilor art. 72 din Constituţie.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, domnul Ovidiu Ionescu - secretar de stat în Ministerul Agriculturii, Alimentaţiei şi Pădurilor.

La lucrările comisiei au fost prezenţi  31 deputaţi din totalul de 32 membri ai comisiei.

Proiectul de lege a fost adoptat de Senat în şedinţa din 27 iunie 2002.

Raportul comisiei a fost adoptat cu  1 vot împotrivă şi 4 abţineri din voturile celor prezenţi, în şedinţa din 25.09.2002.

În urma dezbaterii, Comisia propune admiterea cu modificări  a proiectului de lege.

I. Amendamente admise


În urma dezbaterii, Comisia propune adoptarea proiectului de lege cu următoarele amendamente: 

	Nr. crt.
	Text iniţial


	Text propus de Comisie 

(autorul amendamentului)
	Motivarea 

propunerii amendamentelor

	0
	1
	2
	3

	1. 
	Articol unic. – Se aprobă Ordonanţa de urgenţă a Guvernului nr. 71 din 13 iunie 2002 privind încheierea de către Regia Naţională a Pădurilor a contractelor de vânzare-cumpărare pe termen lung, privind masa lemnoasă, publicată în Monitorul Oficial al României, Partea I, nr.435 din 21 iunie 2002.
	Articol unic. – Se aprobă Ordonanţa de urgenţă a Guvernului nr. 71 din 13 iunie 2002 privind încheierea de către Regia Naţională a Pădurilor a contractelor de vânzare-cumpărare pe termen lung, privind masa lemnoasă, publicată în Monitorul Oficial al României, Partea I, nr.435 din 21 iunie 2002, cu următoarele modificări şi completări:
	Ca urmare a modificărilor şi completărilor survenite în textul legii.

	2. 
	Titlul legii

    Lege privind aprobarea Ordonanţei de urgenţă a Guvernului nr.71/2002 privind încheierea de către Regia Naţională a Pădurilor a contractelor de vânzare-cumpărare pe termen lung, privind masa lemnoasă.
	Titlul legii se modifică şi va avea următorul cuprins:

 „Lege privind aprobarea Ordonanţei de urgenţă a Guvernului nr.71/2002 privind încheierea de către Regia Naţională a Pădurilor a contractelor de vânzare-cumpărare a masei lemnoase pe termen lung”.

Deputat Marian Ianculescu – PSD 

Deputat Dorel Crăciun  - PSD

Deputat Petre Posea – PSD
	Pentru claritatea exprimării.

	3. 
	Art. 1. - (1) Regia Naţională a Pădurilor, în calitatea sa de administrator al fondului forestier aflat în proprietatea publică a statului, este abilitată să încheie contracte pe termen lung pentru asigurarea vânzării masei lemnoase pe picior cu agenţii economici care au activitate în domeniul prelucrării lemnului în produse finite. 

(2) Contractele prevăzute la alin. (1) se încheie între Regia Naţională a Pădurilor şi agenţii economici care au dobândit acest drept prin licitaţie publică, pentru volume minime de 20 mii m3/an/agent economic şi pentru o perioadă de minimum 3 ani şi maximum 10 ani. 

(3) Anual se va încheia un act adiţional la contractul prevăzut la alin. (1), prin care se stabilesc volumul masei lemnoase pe picior şi preţul acesteia.
	Nemodificat
	

	4. 
	
	După alin.3 al art.(1) se introduce un alineat nou, alin.(4), cu următorul cuprins:

  „ Art.1. - (4)  Masa lemnoasă de pe terenurile cu destinaţie forestieră aflate în prezent în domeniul public al statului, dar care fac obiectul retrocedării conform legilor fondului funciar, nu cade sub incidenţa prezentei ordonanţe de urgenţă”. 

Deputat Támaş Sándor – UDMR

Deputat  Marian Ianculescu – PSD

Deputat Gheorghe Valeriu - PNL
	Pentru a elimina eventualele abuzuri în exploatarea pădurilor care fac obiectul retrocedării.

	5. 
	Art. 2. - Licitaţiile pentru dobândirea dreptului de a încheia contracte pe termen lung se vor organiza la nivel central şi se vor desfăşura conform normelor metodologice aprobate prin hotărâre a Guvernului, la propunerea autorităţii publice centrale care răspunde de silvicultură şi a autorităţii publice centrale pentru industrie şi resurse, cu avizul Ministerului Finanţelor Publice, în termen de 60 de zile de la data intrării în vigoare a prezentei ordonanţe de urgenţă.
	Nemodificat 
	

	6. 
	Art. 3. - (1) Dreptul de a încheia contracte pe termen lung revine agentului economic participant la licitaţie, care adaugă cel mai mare număr de puncte procentuale la creşterea procentuală medie a preţului de pornire, rezultată prin licitaţie pe categorii de produse principale, secundare şi, respectiv, accidentale, astfel cum sunt definite la art. 39 din Legea nr. 26/1996 - Codul silvic. 
	Alin.(1) al art.3 se modifică şi va avea următorul cuprins:

  „Art.3. – (1) Dreptul de a încheia contracte pe termen lung revine agentului economic participant la licitaţie, care adaugă cel mai mare număr de puncte la creşterea procentuală medie a preţului de pornire, rezultată prin licitaţie pe categorii de produse principale, secundare şi accidentale, astfel cum sunt definite la art. 39 din Legea nr. 26/1996 - Codul silvic”. 

Deputat Marian Ianculescu – PSD

Deputat Marinache Vişinescu – PRM

Deputat Ion Mocioalcă – PSD
	Pentru o corectă exprimare.

	7. 
	(2) Prin creşterea procentuală medie prevăzută la alin. (1), în sensul prezentei ordonanţe de urgenţă, se înţelege diferenţa dintre preţul de adjudecare şi cel de pornire a licitaţiei, raportată la preţul de pornire a licitaţiei şi înmulţită cu 100.
	Nemodificat 
	

	8. 
	Art. 4. - (1) Volumul de masă lemnoasă ce poate face obiectul contractelor pe termen lung este de maximum 20,0 milioane m3, pentru o perioadă de 10 ani, fără a se exploata anual în acest scop mai mult de 20% din volumul maxim de masă lemnoasă cu destinaţie industrială stabilit prin hotărâre a Guvernului. 


	Alin.(1) al art.4 se modifică şi va avea următorul cuprins:

  „Art.4. – (1) Volumul de masă lemnoasă care poate face obiectul contractelor pe termen lung este de maximum 20,0 milioane m3, pentru o perioadă de 10 ani, fără a se exploata anual, în acest scop, mai mult de 20% din volumul maxim de masă lemnoasă cu destinaţie industrială, stabilit anual prin hotărâre a Guvernului”. 

Deputat Marian Ianculescu – PSD

Deputat Ioan Bâldea – PRM

Deputat Mihai Nicolescu – PSD


	Pentru claritatea prevederii legale.

	9. 
	(2) La fundamentarea hotărârilor Guvernului privind aprobarea anuală a volumului maxim de masă lemnoasă care se va recolta se va ţine seama de cuantumul volumelor de masă lemnoasă ce fac obiectul contractelor de vânzare-cumpărare pe termen lung încheiate şi aflate în derulare, în măsura în care gospodărirea durabilă a fondului forestier nu este afectată şi fără să depăşească posibilitatea anuală a pădurilor. 


	Nemodificat 
	

	10. 
	(3) Prin posibilitate anuală a pădurilor se înţelege mărimea recoltelor de lemn anuală, stabilită de amenajament, în condiţiile asigurării echilibrului ecologic şi a continuităţii pe termen lung a funcţiilor multiple atribuite pădurii.
	Se abrogă.

Deputat Marian Ianculescu – PSD

Deputat Ludovic Mardari – PRM 

Deputat Ionel Adrian - PSD
	Text superfluu.

	11. 
	Art. 5. - (1) Prin contractul de vânzare-cumpărare pe termen lung vânzătorul se obligă să pună la dispoziţie cumpărătorului toate partizile/loturile destinate agenţilor economici, iar cumpărătorul se obligă să achite pentru partizile achiziţionate preţul rezultat în urma aplicării la preţul de pornire a creşterii procentuale prevăzute în contractul pe termen lung. 


	Alin.(1) al art.5 se modifică şi va avea următorul cuprins:

  „Art.5. – (1) Prin contractul de vânzare-cumpărare pe termen lung vânzătorul se obligă să pună la dispoziţia cumpărătorului partizile destinate agenţilor economici, iar cumpărătorul se obligă să achite pentru partizile care fac obiectul contractului  preţul rezultat în urma aplicării creşterii procentuale prevăzute în contractul pe termen lung la preţul de pornire a licitaţiei”. 

Deputat Vasile Mihalachi – PSD

Deputat Marian Ianculescu – PSD

Deputat Ioan Stan – PSD
	Pentru o corectă exprimare.

	12. 
	(2) Masa lemnoasă ce face obiectul contractului pe termen lung va cuprinde un volum de maximum 20% rezultat din produse secundare.
	Alin.(2) al art.5 se modifică şi va avea următorul cuprins:

  „Art.5. – (2) Masa lemnoasă ce face obiectul contractului pe termen lung va cuprinde un volum de minimum 20% rezultat din produse secundare”.

Deputat Ionel Adrian – PSD

Deputat Victor Neagu – PSD

Deputat Ştefan Popescu-Bejat – PD

Deputat Alexandru Pereş - PD
	Pentru a se putea face curăţirea pădurilor şi valorificarea lemnul mărunt. 

	13. 
	Art. 6. - (1) Cota de masă lemnoasă cu destinaţie industrială din volumul anual aprobat va fi prelucrată numai de agenţii economici ale căror instalaţii de transformare a lemnului rotund au fost autorizate. 


	Nemodificat 
	

	14. 
	(2) Autorizarea funcţionării instalaţiilor de transformat lemn rotund prevăzute la alin. (1) se face de o comisie de autorizare ale cărei regulament şi mod de organizare şi funcţionare se vor aproba prin hotărâre a Guvernului, în termen de 60 de zile de la data intrării în vigoare a prezentei ordonanţe de urgenţă.
	Alin.(2) al art.6 se modifică şi va avea următorul cuprins:

 „Art.6. – (2) Autorizarea funcţionării instalaţiilor de transformat lemn rotund prevăzute la alin. (1) se face de o comisie de autorizare care va avea corespondent în fiecare judeţ, iar organizarea şi funcţionarea acestora vor fi aprobate prin hotărâre a Guvernului, în termen de 60 de zile de la data intrării în vigoare a prezentei ordonanţe de urgenţă”.

Deputat Valeriu Gheorghe – PNL 

Deputat Culiţă Tărâţă – PSD

Deputat Dan Rasovan – PSD


	Pentru a uşura procesul de eliberare a autorizaţiilor de funcţionare.

	15. 
	Art. 7. - Autoritatea publică centrală care răspunde de silvicultură va lua măsurile necesare pentru stabilirea posibilităţii anuale a pădurilor pe o perioadă de minimum 10 ani.
	Se abrogă.

Deputat Petre Posea – PSD

Deputat Marian Ianculescu – PSD

Deputat Dorel Crăciun - PSD
	Prevedere curpinsă în Legea nr.26/1996.


II . Amendament respins


În cursul dezbaterii, Comisia a respins următoarele  amendamente: 

	Nr. crt.
	Text iniţial


	Amendament propus şi autorul acestuia
	Motivare 



	1. 
	Art. 1. - (1) Regia Naţională a Pădurilor, în calitatea sa de administrator al fondului forestier aflat în proprietatea publică a statului, este abilitată să încheie contracte pe termen lung pentru asigurarea vânzării masei lemnoase pe picior cu agenţii economici care au activitate în domeniul prelucrării lemnului în produse finite. 


	Alin.(1) al art.1 se modifică şi va avea următorul cuprins:

   „Art. 1. - (1) Regia Naţională a Pădurilor, în calitatea sa de administrator al fondului forestier aflat în proprietatea publică a statului, este abilitată să încheie contracte pe termen lung pentru asigurarea vânzării integrale a masei lemnoase pe picior, inclusiv cea situată în bazine forestiere accesibile sau inaccesibile, cu agenţii economici care au activitate în domeniul prelucrării lemnului”. 

Deputat Ştefan Popescu-Bejat – PD

Deputat Alexandru Pereş – PD

Deputat Gheorghe Valeriu - PNL
	1.Pentru eliminarea ambiguităţilor şi punerea de acord cu scopul declarat al legii şi anume  exploatarea în totalitate a masei lemnoase repartizată anual prin hotărâre a Guvernului. Se renunţă la sintagma „în produse finite”  ca fiind restrictivă şi inoperantă.

2. Masa lemnoasă exploatabilă nu se utilizează integral în industrializare. Proiectul de lege are ca obiect încheierea de contracte pe termen lung în domeniul de activitate a prelucrării lemnului în produse finite. Exploatarea masei lemnoase din bazinele forestiere greu accesibile sau inaccesibile  face obiectul altui act normativ în vigoare.

	2. 
	Art. 4. - (1) Volumul de masă lemnoasă ce poate face obiectul contractelor pe termen lung este de maximum 20,0 milioane m3, pentru o perioadă de 10 ani, fără a se exploata anual în acest scop mai mult de 20% din volumul maxim de masă lemnoasă cu destinaţie industrială stabilit prin hotărâre a Guvernului. 


	Alin.(1) al art.4 se modifică şi va avea următorul cuprins:

   „Art. 4. - (1) Volumul de masă lemnoasă ce poate face obiectul contractelor pe termen lung este de maximum 10,0 milioane m3, pentru o perioadă de 5 ani, fără a se exploata anual în acest scop mai mult de 20% din volumul maxim de masă lemnoasă cu destinaţie industrială stabilit prin hotărâre a Guvernului”. 

Deputat Octavian Sadici – PRM

Deputat Ludovic Mardari – PRM

Deputat Marinache Vişinescu – PRM


	1. Pentru a da şanse şi investitorilor mici să contracteze.

2. Din punct de vedere tehnic, perioada de amenajare şi reamenanajare a fondului forestier este de 10 ani.  

	3. 
	Art. 4. - (1) Volumul de masă lemnoasă ce poate face obiectul contractelor pe termen lung este de maximum 20,0 milioane m3, pentru o perioadă de 10 ani, fără a se exploata anual în acest scop mai mult de 20% din volumul maxim de masă lemnoasă cu destinaţie industrială stabilit prin hotărâre a Guvernului. 


	Alin.(1) al art.4 se modifică şi va avea următorul cuprins:

„Art. 4. - (1) Volumul de masă lemnoasă din zonele greu accesibile care poate face obiectul contractelor pe termen lung este de maximum 20,0 milioane m3, pentru o perioadă de 10 ani, fără a se exploata anual în acest scop mai mult de 20% din volumul maxim de masă lemnoasă cu destinaţie industrială stabilit prin hotărâre a Guvernului. 

Deputat Ludovic Mardari  – PRM 
	1. 

2. Exploatarea masei lemnoase din bazinele forestiere greu accesibile sau inaccesibile  face obiectul altui act normativ în vigoare.

	4. 
	Art.4. – (1) Volumul de masă lemnoasă ce poate face obiectul contractelor pe termen lung este de maximum 20,0 milioane m3, pentru o perioadă de 10 ani, fără a se exploata anual în acest scop mai mult de 20% din volumul maxim de masă lemnoasă cu destinaţie industrială stabilit prin hotărâre a Guvernului. 


	Alin.(1) al art.4 se modifică şi va avea următorul cuprins:

„Art. 4. - (1) Volumul de masă lemnoasă ce poate face obiectul contractelor pe termen lung este de maximum 20,0 milioane m3, pentru o perioadă de 10 ani, fără a se exploata anual în acest scop mai mult de 20% în primii 5 ani  şi 40% în următorii 5 ani din volumul maxim de masă lemnoasă cu destinaţie industrială stabilit prin hotărâre a Guvernului. 

Deputat  Ioan Bâldea – PRM 
	1. Pentru stimularea agenţilor economici.

2. Procentul de 20% asigură necesarul anual de procesare în condiţii de eficienţă optimă. 



	5. 
	Art. 6. - (1) Cota de masă lemnoasă cu destinaţie industrială din volumul anual aprobat va fi prelucrată numai de agenţii economici ale căror instalaţii de transformare a lemnului rotund au fost autorizate. 

(2) Autorizarea funcţionării instalaţiilor de transformat lemn rotund prevăzute la alin. (1) se face de o comisie de autorizare ale cărei regulament şi mod de organizare şi funcţionare se vor aproba prin hotărâre a Guvernului, în termen de 60 de zile de la data intrării în vigoare a prezentei ordonanţe de urgenţă.
	Se abrogă.

Deputat Octavian Sadici – PRM

Deputat Gheorghe Pribeanu – PRM

Deputat Ludovic Mardari – PRM 
	1. Pentru a nu îngreuna aplicarea prevederilor ordonanţei.

2. Actele normative referitoare la autorizarea funcţionării instalaţiilor de debitat lemn au fost abrogate.

 






Preşedinte,









Secretar,



       
        Ioan BÂLDEA 







          Victor NEAGU

Întocmit: Experţi parlamentari


  Aneta Barbu

  Anton Păştinaru

  
  Florentin Oancea

